《梅文渊南还病目不及送因书此遗之》
明代·江源

吾兄复命归南台，自叹病目不能开。邂逅无因一饯送，都城祖席孤离杯。

百年会合知有几，红颜白发恒相催。浮世难逢此开口，不但离索令心哀。

临岐顾我良独厚，议论慷慨开余怀。已而揖我便分手，苍忙上马扬鞭回。

伟矣源清老乡友，卓哉敦实真吾侪。千里烦君一致意，情长纸短书难裁。

钟山淮甸青且碧，锦囊赋咏多佳哉。南都十月想已到，好音多寄双鱼来。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。